Harsa lejn il-voti miksuba fl-ewwel għadd mill-kandidati nisa f’dawn l-elezzjonijiet turi li 34.8 fil-mija jew 87,678 taw l-ewwel preferenza tagħhom lil kandidata mara fl-elezzjonijiet tas-Sibt li għadda. Din tfisser żieda ta’ kważi 15% meta mqabbel mal-elezzjonijiet ta’ ħames snin ilu meta dakinhar il-kandidati nisa kisbu kważi 20 fil-mija tal-voti. L-erba’ kandidati feminili tal-Partit Laburista minn 12-il kandidat li kkontestaw l-elezzjonijiet għall-PL kisbu kollettivament 44,031 vot jew 32.74%  fl-ewwel għadd fost il-kandidati Laburisti kollha l-oħra. Il-kandidata Miriam Dalli kisbet l-akbar ammont ta’ voti f’isem il-kandidati nisa tal-PL b’23,479 vot. Marleni Mizzi b’14,057, Deborah Schembri b’5,983 u Fleur Vella b’512 li kkontestaw ukoll l-elezzjonijiet f’isem il-PL kisbu bejniethom 23,479 vot. Għall-kandidati nisa tal-Partit Nazzjonalista riżultati pozittivi wkoll hekk kif it-tliet kandidati nisa Roberta Metsola, Therese Comodini Cachia u Helga Ellul kisbu bejniethom 43,195 vot jew 42.8 tal-vot kollu tal-PN. B’32,360 vot, Roberta Metsola kisbet l-akbar ammont ta’ voti mhux biss fost il-kandidat nisa, iżda anke għall-PN waqt li Therese Comodini Cachia b’7,859 u Helga Ellul 2,976 kisbu bejniethom 10,835 vot. Il-kandidata Arlette Baldacchino għal Imperium Europa kisbet 452 vot.